《叶守奉诏祠神霄二首 其二》
宋代·苏过

正直神所予，诚存邪自闲。斋坛夜寂寞，天风吹佩环。

想像鸾鹤驾，云霞隘空山。翩跹款帝闉，群驭相追攀。

屏息百虑空，凛然夜气还。心灰尘埃境，迹寓冲虚间。

益守清净化，俗情开昧顽。无声颂文德，庶几窥一班。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。